Veselie la judecata Hexi! ”Onorată instanță, eu mă dau și acum pe picior cu dezinfectanții noștri, că sunt buni” Angajații au recunoscut la Tribunalul București că, încă din 2013, ”s-au descoperit bacterii în Suprasept, la Spitalul Județean Timișoara”

joi, 7 iunie 2018, 6:33

De Mirela Neag, Răzvan Luțac și Cătălin Tolontan

Azi, la Tribunalul București se ține a doua ședință în care sunt audiați martorii în procesul Hexi Pharma.

Prima la bară sosește Elena Bică, ”inginer chimist” și omul care se ocupa de calitatea produselor din fabrica de dezinfectanți.

”Nu de calitate mă ocupam”, parează ea către judecător.

”Dar ce făceați acolo?”, întreabă Mitu Stegaru, magistratul care întrerupe rumoarea jovială din sală lovind cu podul palmei în masă. Nu cu prea mult succes.

O fi sala sa, dar martorii și inculpații sunt veseli.

Lume bine dispusă

Flori Dinu, director general Hexi Pharma, în fața Tribunalului București

Ședința are un aer de vacanță, cu inculpata Flori Dinu, mâna dreaptă a lui Condrea, care cere ”să mi se ridice controlul judiciar ca să plec în Grecia în concediu” provocând reacția judecătorului: ”Nu se poate chiar așa!”.

Martorii înșiși intră ca niște floricele în sală, declară că ”eu și acum mă dau la picior cu dezinfectanți Hexi Pharma, că sunt buni!” și sfârșesc năuci, roșii la față și tăcând minute bune în fața pupitrului.

”Deci ce făceați la firma Hexi Pharma?”, insistă judecătorul, către primul martor.

”Păi eu mă ocupam cu certificarea ISO, cu anumite reguli”, răspunde Elena Bică.

Se ridică avocatul lui Flori Dinu, directorul general al Hexi.

-L-aș întreba pe martor: dar de calitate cine răspundea?

-Nu eu! Erau niște produse de spălat pe mâini… Nu aveam treabă cu ele.

Se face liniște în sală.

Se face liniște căci omul care se ocupă de standarde și de auditare tocmai a spus că ”nu era treaba mea, nu aveam treabă cu ele”.

Regula lui 1%

Intervine judecătorul.

-Ați știut ceva despre neconcordanța dintre substanțele active reale și ce era trecut pe etichetă?

-Nu, niciodată!

-Dar dacă în loc de 10 litri la 100, cât trebuia să fie substanța activă, se punea 1 litru, ce concentrație rezulta? E aritmetică, nici măcar matematică.

-Rezulta 1%.

-Și în aceste condiții, la 1% mai erau eficiente substanțele?

-Nu știu.

Din afara sălii se aude plânsetul unui copil.

”E al dumneavoastră?”.

”Da, domnule judecător, e mai mămos”, răspunde Elena Bică, privind înapoi, prin ușa întredeschisă.

”Au dispărut fișele de producție și folderul din laptop”

Instanța o întreabă pe Bică Elena când și-a dat seama că fabrica sa produce dezinfectanți neconformi, ”care nu omoară bacteriile din spitale”.

”În ziua când a apărut articolul în ziar am venit la fabrică și am văzut că dispăruseră biblioraftul cu fișele de producție și laptopul meu”.

Ce ați făcut?

Bică spune că l-a sunat pe Mihail Leva, director de producție, cel de-al doilea inculpat din dosar, prezent în sală.

”Leva mi-a zis că laptopul e la el și mi-l aduce. Apoi mi-a spus că Dan Condrea a luat toate fișele de producție tipărite! Mi-a adus laptopul, dar folderul unde aveam forma lor electronică dispăruse”, povestește martorul.

”De frică, nici n-am mai pus, la început, mâna pe laptop”.

De ce?

”Ca să nu-mi rămână amprentele”.

Judecătorul surâde.

Nimeni nu știa că dezinfectanții sunt falsificați, dar au distrus fișele de producție, au șters fișierele de pe laptop și s-au temut să pună mâna pe calculatoare.

Al doilea martor este Gheorghe Picior, agent de vânzări la Hexi Pharma

”Răspundeam de tot vestul țării”, spune el.

Începe la fel de sigur, la fel de convins că prezența în această sală mare și curată e o formalitate care va trece, ca o migrenă ușoară.

S-au relaxat și inculpații.

Soțul lui Flori Dinu face poante în sală, soția lui, îmbrăcată într-o rochie albastru clasic, zâmbește.

-Ca agent de vânzări, știați despre o neconcordanță între produse și etichetă?

-Nu!

-Niciodată?

-…

Martorul se gândește și-și amintește ”un incident la spitalul Județean de la Timișoara, prin 2013, când au găsit un bidon contaminat de Suprasept”.

Suprasept cu bacterii incluse

Suprasept este vârful de gamă al produselor Hexi Pharma, folosit pentru dezinfectarea instrumentarului medical din sălile de operații.

Când livrezi germeni în bidon, ”e mai eficientă apa sfințită”, cum zicea un fost ministru al sănătății.

-Și ce ați făcut când ați aflat că Suprasept e contaminat cu bacterii?

-I-am spus doamnei director general Flori Dinu.

-Ce v-a spus?

-Că sunt nebun! Că Suprasept conține glutaraldehidă și că omoară tot. Rețin exact că așa mi-a spus!

Avocatul: ”Asta dovedește că nu știa”

Avocatul lui Flori Dinu, Florin Dumitrache

Sare Florin Dumitrache, apărătorul lui Flori Dinu.

”Dar asta înseamnă că ea nu știa nimic, nu-i așa? Asta dovedește!”.

Martorul nu știe ce să răspundă, dar nu-i nimic, căci nu-i o întrebare, ci o apărare bună.

Avocatul mâinii drepte a lui Dan Condrea vrea să transforme momentul într-unul în care să arate instanței că clienta sa a fost atât de uluită și de categorică după contaminarea de la Timișoara tocmai pentru că nu avea habar despre falsificarea biocidelor din firmă.

Se reia ”teoria testelor de sanitație”

”Dar produsele erau eficiente?”, insistă judecătorul. ”Spitalele făceau aceste analize de eficacitate?”.

Agentul de vânzări dă din umeri.

”Făceau teste de sanitație!”, suflă Flori Dinu din rândul din spate.

”Da, teste de sanitație”, preia mingea roz Gheorghe Picior.

Judecătorul tace.

”Teste de sanitație”, se aude, insistent, din sală.

”Teste de sanitație”, a spus Hexi Pharma din prima.

”Teste de sanitație”, a recitat ministrul Achimaș Cadariu, când îi asigura pe români că produsele Hexi Pharma sunt sigure.

Pe 4 mai 2016, ministerul spunea că ”doar 5% din testele cu dezinfectanți sunt neconforme”.

39 de substanțe Hexi au căzut la testul de eficiență făcut la Chemila, laborator acreditat din Cehia

Apoi, la insistența presei, s-a dovedit că 5% însemna, de fapt, 50 de spitale importante, din 289 testate!

Oamenii au ieșit în stradă.

Și atunci s-a aflat că, de fapt, testele de eficiență se fac în laboratoare acreditate, iar invocatele teste de sanitație, care înseamnă cu totul altceva, au eșuat vreme de 10 ani!

În fața instanței se reia acum aceeași linie de apărare.

Judecătorul tace.

”Trimiteam produse în spitale fără să avem test de contaminare”

Bogdan Oancea (stânga), administrator, în curtea fabricii Hexi Pharma. El a declarat azi în fața instanței că ”mă dau pe picior cu dezinfectanții noștri că sunt foarte buni”

Al treilea martor este Bogdan Oancea, directorului depozitului din Mogoșoaia.

E dezinvolt, știe că ”produsele noastre, produsele Hexi Pharma sunt foarte bune, eu am o problemă la picior și mă dau și acum cu ele și sunt eficiente”.

De la masa sa lungă, judecătorul Mitu Stegaru îl privește pe martor.

”Și acesta este un test de eficiență?!”.

Șeful depozitului dă din cap ca un indian, un ”Da” vesel, și continuă, neabătut, depoziția.

”E adevărat că se trimiteau produse deși nu aveau testul făcut la Unilab?”, îl întreabă Mihail Leva.

Testul de la Unilab nu era nici el un test de eficiență, ”era doar ca să vedem că produsele nu erau contaminate”.

”Da, au fost cazuri când am trimis în spitale dezinfectanți fără să fi venit răspunsul de la Unilab”, recunoaște Oancea.

S-a dus din aerul prințar, a început să sufle apăsat și să transpire.

”Și cine vă punea să faceți asta?”, insistă Leva, care știe ce se întâmpla în fabrică.

Martorul ezită.

Judecătorul reia întrebarea:

-Cine vă spunea să le trimiteți fără să vină buletinele de verificare?

-Șefii.

-Care șefi, domnule?

-Dan Condrea și Flori Dinu.

Avocatul lui Flori Dinu protestează.

-V-a spus direct Flori Dinu să le trimiteți?

-Nu, prin agenții de vânzări ei ne transmiteau ce spuneau Dinu și Condrea.

-Dar direct, niciodată?

-Nu, direct, nu.

Condrea a dat ordin să se oprească și să se șteargă înregistrările

Agenții de vânzări sunau să plece spre spitale produsele fără testele de contaminare, cei care preparau substanțele active ”se verificau doar între ei, căci altă verificare nu aveam”, iar băiatul cu motostivuitorul le lua ”de pe jos” și le ducea în fabrică.

Așa descriu martorii că se lucra la Hexi Pharma.

Iar când presa află, Dan Condrea vine și spune să se oprească camerele de luat vederi și să se distrugă toate înregistrările.

Asta povestește ultimul martor, administratorul George Daniel Obreja.

”Înregistrările video au ajuns la procuratură”

”După articolul din Gazeta Sporturilor, Condrea a apărut la fabrică și a spus să opresc orice înregistrare. Eu, de curiozitate, m-am uitat ca să văd când veniseră Condrea, Flori Dinu și Leva la fabrică și ce făcuseră, dar în birouri nu se înregistra”, spune administratorul Hexi.

”Înregistrările au ajuns la procuratură”, spune el.

Dar mai e cineva care vorbește tare, tare de tot.

”Noi am râs destul”

Copilul Elenei Bică, inginer chimist la Hexi și primul martor, strigă de duduie holul și mama cere voie să iasă la el.

Tatăl este extenuat, ca orice bărbat pierdut dacă e pus să facă ceea ce femeile fac de mii de ani.

Judecătorul o îndeamnă, înțelegător, să-și ia copilul.

Bică iese, reintră și poartă în brațe băiețelul de patru luni și jumătate.

Mai are de semnat mărturia, dar imprimanta face figuri. Grefiera se grăbește cât poate.

Pruncul țipă și o duzină de adulți se uită la el, încercând parcă să înțelegem cu toții ce vrea să spună.

Veselia din sală s-a rispit, e un moment suprarealist, cu imprimanta care abia pornește și bucățica de om care strigă din toate puterile într-o limbă necunoscută.

Mama apasă pe ecranul luminos al telefonului și-i pune o melodie, însă pruncul nu se lasă păcălit.

În sfârșit, mărturia se printează! Elena Bică semnează.

Apoi, iese aproape fugind din sală, în timp ce, printre scâncete, se aude cum cel mic ne aruncă, în clar, vorbele lui Caragiale:

”Noi am râs destul, vor avea de ce să plângă copiii noștri”.

CUPRINS: Toate capitolele din investigația GSP în dosarul dezinfectanților diluați Hexi Pharma, neregulile din sistemul medical românesc și cazul „Colectiv”